เงินฝากตปท.ยังร้อนกรุงไทยลุยออกกอง
บลจ.กรุงไทย เผยลงทุนเงินฝากฮ่องกงและยูเออี ให้ผลตอบแทนดี เดินหน้าขายกองทุนอายุ 3 เดือน ผลตอบแทน 2.70% ต่อปี
20 ส.ค. 2554

บลจ.กรุงไทย เผยลงทุนเงินฝากฮ่องกงและยูเออี ให้ผลตอบแทนดี เดินหน้าขายกองทุนอายุ 3 เดือน ผลตอบแทน 2.70% ต่อปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า ในสัปดาห์นี้บริษัทเปิดจำหน่ายกองทุน กรุงไทยธนทรัพย์ บี 6 (KTSUPB6) อายุโครงการ 3 เดือน มูลค่าโครงการ 2,000 ล้านบาท คาดผลตอบแทนประมาณ 2.70% ต่อปี เน้นลงทุนในต่างประเทศไม่เกิน 45% ของมูลค่าทรัพย์สินสุทธิของกองทุน ประกอบด้วย เงินฝากธนาคารต่างประเทศ ทั้งสกุล AED (ประเทศสหรัฐอาหรับเอมิเรตส์) และสกุล CNY (ประเทศสาธารณรัฐประชาชนจีน) ซึ่งได้รับการจัดอันดับความน่าเชื่อถือ A ขึ้นไป เช่น Union National Bank (A+/F1/Stable โดยฟิทช์) Wing Lung Bank ( A2/P1/Stable โดยมูดี้ส์) และส่วนที่เหลือลงทุนในตราสารการเงินระยะสั้นของสถาบันการเงินและบริษัทเอกชนในประเทศ
“เงินฝากสกุล CNY ในฮ่องกง และเงินฝากสกุล AED ยังให้ผลตอบแทนค่อนข้างดีเมื่อเทียบกับการลงทุนในเงินฝากหรือตราสารการเงินในประเทศ ซึ่งเป็นผลมาจากอัตราแลกเปลี่ยนระหว่างสกุล CNY/USD ที่มีแนวโน้มแข็งค่า ส่วน AED/USD ค่อนข้างทรงตัว ขณะที่ THB/USD มีแนวโน้มอ่อนค่า จึงทำให้เมื่อนำเงินไปลงทุนในเงินฝากสกุลเงินต่างประเทศเหล่านี้ และปิดความเสี่ยงจากอัตราแลกเปลี่ยนสามารถให้ผลตอบแทนดีกว่าการลงทุนในเงินฝากหรือตราสารการเงินที่มีอายุใกล้เคียงกัน” นายสมชัย กล่าว